**Povestea castanei**

*Ina M.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O castană mititică

A căzut , cu multă frică,

La piciorul unei bănci,

În covorul plin cu lănci.

Singură și cam stingheră

Prinsă-n chinuita sferă,

Formă dată de copac,

Se-ntreba:” Ce să mă fac?

Singurică, maronie

Prinsă-n lumea asta vie

De verzi fire de iarbă,

Cine o să-mi dea de treabă?

Dacă sunt uitată-aici

Printre gâze și furnici,

Sunt totuna cu pământul,

Uite, parcă-mi văd mormântul!”

Dar pe bancă, o mămică

C-o fetiță mititică,

Se așează grațioase

Ca prințesele sfioase...

Și fetița cu codițe

Ce-avea roșii săndăluțe,

Legănându-și un picior

Dă drumul sandalei -n zbor…

„Ce-ai făcut, prințesă mică?”

Întrebă a sa mămică…

„Acum calcă-ncet pe iarbă

Și pune-ți sandaua-n grabă!”

Cum se-apleacă,bucălata,

În timp ce spunea:” Sunt gata!”

Vede strălucind în iarbă

O mingiucă care-i strâmbă.

„Mama, mama, uite-o minge!”

Și cu ea la bancă-ajunge…

Deschizând mânuța mică,

Spune:” Simt că-i este frică!

Vreau s-o iau cu mine-acasă,

Să o pun încet pe masă,

Să mă joc cu ea tot timpul

Noaptea să-mi păzească somnul!”

„Poţi s-o duci cu tine-acasă

Ca pe-o jucărie-aleasă

Şi-nainte de culcare

Să-i spunem povestioare!”

Auzind, castana mică,

Nu mai simţea nicio frică

Şi-n căldura din mânuţă

Puse-n sfera ei speranţă.